Brocka, Július, poslanec NR SR (2013-06-04):
Ja by som chcel najprv poďakovať predkladateľovi návrhu, že prišiel s týmto iniciatívnym návrhom, lebo je to znakom, že tá myšlienka – jeden mandát stačí – sa v parlamente ujíma, čiže vďaka. Samozrejme, ma trošku zamrzelo, že on vie, že je to iniciatíva Kresťanskodemokratického hnutia, a zároveň si vo svojom úvodnom slove neodpustil kritiku na adresu KDH, že nevyjednáva s prípadnými koaličnými partnermi, aby si aj oni osvojili ten návrh. Pán kolega, my sa o to usilujeme takto tu v Národnej rade a zároveň týmto spôsobom aj presvedčiť verejnosť, že je to dobrý úmysel a dobrý zámer a že by sme ho mali spoločne presadiť. Ale my dvaja alebo vaši poslanci a poslanci za KDH sami na to nestačia. Musíme ešte presvedčiť aj kolegov zo SMER-u, a preto ma mrzí, že teda aj vy, keď ste pár príkladov spomenuli, tak hovoríte o tých, ktorí vôbec nie sú vyjadrením, by som povedal, takého väčšinového správania. Nedávno som videl pred dvomi dňami aj v jednej komerčnej televízii prehľadnú tabuľku, kde na 1. mieste, ten, kto zneužíva vykonávanie volených funkcií, je Pavol Frešo. Viem o jednom, teda zo strany SDKÚ, a pritom na druhej strane v SMER-e je to takmer každý druhý poslanec Národnej rady. Som za to, aby sme začali odtiaľto a aby sme my prípadne išli príkladom tým ostatným, lebo najmä keď tí ostatní, a kritizujem to, že niekto vykonáva viacero mandátov, ktoré sú platené z verejných zdrojov. To, keď je niekto podnikateľ a živnostník a má v náplni aj 30 vecí v živnostenskom liste, prosím, ale tak ako aj on spomenul, že keď tu 3-4 týždne pomaly z mesiaca sedíme a niekto z našich kolegov tu má niekoľko platených mandátov a z verejných zdrojov, je to nespravodlivé, nenormálne a nemorálne. Ja som si dal tú námahu krátko teraz pred vystúpením, že som si vygúglil výsledky volieb do Národnej rady a teraz som sa zameral na ten najväčší poslanecký klub, na kolegov zo SMER-u. Preto zo SMER-u, lebo ja už som aj inokedy, napr. naposledy v jednej televíznej diskusii ministrovi Richterovi povedal, že no máme isté rezervy a oni tiež, že v čase ťažkej krízy, keď je tu veľká armáda nezamestnaných, tak tí, ktorí to majú riešiť, by mali ísť príkladom a nedemoralizovať verejnú mienku, napr. že niekto má 3-4 a viac platených funkcií. A zase podotýkam, z verejných zdrojov. Pán minister argumentoval, že krivdím týmto poslancom, pretože ako keby som im závidel dôveru voličov, že proste oni získali mandát od voličov a majú takú dôveru voličov, tak ja som si to na tých číslach pozrel, ako to je s tou dôverou voličov, lebo ja robím iný záver ako minister Richter alebo prípadne tí, ktorí podobným spôsobom argumentujú proti tomuto návrhu. Na kandidátke SMER-u prvá desiatka poslancov, teda zvolených kandidátov do Národnej rady mala toľko preferenčných hlasov, že sedia tu v Národnej rade, by som povedal, svojím menom. Dokonca aj minister Richter, ktorý bol 11. na kandidátke, tak získal 10 846 preferenčných hlasov. 10 846. Strana SMER získala vo voľbách 1 134 280 hlasov. Lomeno 83 mandátov je 13 666. Čiže 1 poslanec za SMER alebo teda za SMER sedí v Národnej rade vďaka 13 666 hlasom. Toľko hlasov teda nedostal nielen minister Richter, ale aj minister obrany, ten teraz má iné starosti, hlboko, hlboko pod týmto číslom. To už nehovoriac o ďalších kolegoch poslancoch, ktorí sú tu za stranu SMER, myslím, že posledný, ktorý sa z kandidátky dostal, bol na mieste 102. Stodva – miesto na kandidátke – ten poslanec sedí tu v Národnej rade! Samozrejme, podľa zákona právoplatne zvolený. Len chcem ukázať, že to nie je o dôvere v tohto poslanca, to je o viere a dôvere v Roberta Fica. Proste voliči na Slovensku dali trištvrte milióna, viac ako trištvrte milióna preferenčných hlasov Robertovi Ficovi a Robert Fico sem potiahol niekoľko desiatok poslancov, ktorí získali pár sto, pár tisíc hlasov, ktorých podľa môjho názoru nie veľa ľudí pozná. Veď ich teraz majú možnosť spoznať a je to v poriadku, je to v súlade so zákonom, ale čo ja vyčítam a čo mne vadí, a myslím si, že mnohým ľuďom na Slovensku, keby to vedeli, by im to rovnako vadilo, že tu sú poslanci Národnej rady, ktorí vďaka tomu, že sedia v Národnej rade, získali ďalšie lukratívne posty a platené z verejných zdrojov, a toto už voliči SMER-u nevedia, že niekto za to, že sa dostal do Národnej rady ako poslanec SMER-u, je teraz direktor štátnej nemocnice alebo proste na inom atraktívnom fleku, kde dostáva nemalé, by som povedal, v tejto chvíli možno odškodné, alebo za to, že poslušne hlasuje, tak ako treba. Čiže nie je to vôbec o tom, že by títo ľudia mali väčšiu dôveru voličov ako vy, pán kolega, alebo ja, alebo proste ktokoľvek iný z opozície. Je to skôr o viere v Roberta Fica, preto si ho strážte (povedané so smiechom), lebo keď odíde do prezidentského paláca, nedajbože, tak je s vami koniec. Ale beriem späť. To bola taká impertinentná poznámka na okraj, ale vrátim sa k téme. Pán predkladateľ, podľa môjho názoru je to vykročenie správnym smerom, ale ja by som išiel ďalej, čiže ja aj moji kolegovia budeme hlasovať za ten návrh do druhého čítania a v druhom čítaní by si to žiadalo ešte precizovať a rozšíriť o ďalšie veci. Napríklad nesúhlasím s vami, že vládneho zmocnenca by sa to nemalo týkať. Prosím vás, to nesedí. Váš kolega tu chodieva iba na hlasovanie, aj to nie na všetky. Ja mám predstavu alebo myslím si, že ten jeho úrad je tak náročný, že má čo robiť, aby vykonával tento jeden mandát, ale no je to proste, zľahčujete, že jeho sa to netýka. Ja si myslím, že aj jeho sa to týka. No a aby sme boli dôslednejší, a keďže vy s tým teraz prichádzate, tak by sa žiadalo, aby ste ten princíp nespochybňovali hneď v úvodnom slove. Že to je nemorálne s tými viacerými platenými mandátmi, o tých poslancoch, ktorých v ich okresom meste možno nikto nepozná a nevie, že majú toľko platených funkcií, je to aj z toho dôvodu, že naše zdroje sú obmedzené. Proste, keď je na stole prestreté pre 10 ľudí a niekto zje za 5, tak proste musí tam niekto zostať hladný. A toto je náš prípad. Jednoducho neriadite, najmä SMER-áci, túto krajinu smerom k vyrovnanému rozpočtu, čiže preto, ak Robert Fico povedal v roku 2008, že sa nás kríza ani nedotkne, tak beriem to, že to platí, ako to myslel práve na vás, lebo fakt je, že dokonca niektorí z vás aj na kríze celkom dobre zarobíte. Ale chcel som to podstatné povedať, že podporíme tento návrh zákona, a som rád, že sa teda náš počet zväčšuje, ale hovorím, že musíme ešte získať na svoju stranu aspoň nejakú časť zo SMER-u. Ďakujem za vašu pozornosť.